Kunstenaarsvoorstelling van die sending
New Horizons is 'n onbemande ruimtetuig wat op 19 Januarie 2006 gelanseer is met die doel om foto's van Pluto en sy mane, asook die Kuiper-gordel te neem. Die missie vorm deel van NASA se New Frontiers-program. Die tuig is gebou deur Johns Hopkins University Applied Physics Laboratory (APL) en Southwest Research Institute (SwRI). S. Alan Stern het die bouprogram gelei.
Die tuig het met die eerste deel van sy sending geslaag, nadat foto's op 'n afstand van 12 600 km van Pluto op 14 Julie 2015 geneem is. Dit het die data 4 ure en 25 minute geneem om die afstand van 4,7 miljard km na die aarde af te lê. Op daardie stadium was die ruimtetuig se snelheid 14 km/s (31 000mph). Die data is deur 'n reuse skottelantenna in Madrid, Spanje ontvang, wat deel van Nasa se kommunikasienetwerk vorm.
Datatransmissie[wysig | wysig bron]
Die ruimtetuig beskik oor 'n sender van 12 Watt. Dit beteken dat die ruimtetuig effektiewelik inligting met die krag van een LED-liggie amper 5 miljard km ver deur die Sonnestelsel kan stuur. Die sendspoed is pynlik stadig, gemiddeld 1 kbis per sekonde, wat tot 4 kbis kan styg wanneer dit goed gaan. Teen die slakkepas neem dit die tuig ongeveer 3 ure om een swart-en-wit foto na die Aarde te stuur. Selfs as dit saamgepers word, sal dit steeds 20 minute neem om die aarde te bereik. Die hardeskyf aan boord van die tuig is vol inligting na die besoek aan Pluto, maar dit gaan 16 maande neem om al die inligting na die Aarde te versend.
Die ruimtetuig is tans oppad na die Kuiper-gordel waar dit 'n voorwerp genaamd 2014 MU69 sal besoek wat dit teen 1 Januarie 2019 sal bereik.
Ontsluit van "https://af.wikipedia.org/w/index.php?title=New_Horizons&oldid=1622240"
Die bladsy is laas op 19 November 2017 om 20:56 bygewerk.